作者:張輯
標題:貂裘換酒・賀新郎
內容:笛喚春風起。向湖邊、臘前折柳，問君何意。孤負梅花立晴晝，一舸淒涼雪底。但小閣、琴棋而已。佳客清朝留不住，為康廬、只在家窗裡。湓浦去，兩程耳。草堂舊日談經地。更從容、南山北水，庾樓重倚。萬卷心胸幾今古，牛鬥多年紫氣。正江上、風寒如此。且趁霜天鱸魚好，把貂裘、換酒長安市。明夜去，月千里。